Dangau di Tapi SawahWartawan : Puti Reno Raudha Thaib - Ketua Umum Bundo Kanduang Sumbar
Editor : Riyon
01 March 2015 10:30 WIB
Sasudah sumbayang subuah di surau, Niek Reno jo cucu-cucunyo Aisyah, Puti, Fathir, Lingga, Mirza sarato Raisya taruih ka dangau sawah di subarang batang Selo, tadanga galak jo ciloteh cucu-cucu Niek Reno dek kagadangan hati. Apolai udaro sangaik barasiah dan tanang. Dangau oncu Nia jo mak Udin tu dibuek dari buluah nan disusun sangaik rancak dan atoknyo dari daun lalang nan lah dikariangkan.
Di dangau tu ado kamar ciek dan langkan nyo laweh untuak duduak, dapuanyo di sampiang langkan tu. Oncu Nia jo mak Udin nan manunggui sawah, tabek, sarato kabun Niek Reno, nyo mamaliharo itiak jo tabek ikan, di balakang dangau tu ado batang manggih, lansek, rambutan binjai jo rambutan aceh, papaya, karambia, mangga, jambu bol.
Di halaman dangau nyo tanam bayam, kacang panjang, jo taruang sarato lado dan di tapi sawah ditanam jo sarai, kunik, sipadeh, ruku-ruku, lingkueh. Di tabek sagalo macam tanaman ubek sarupo jariangau, sitawa, sikumpai dan cikarau. Pokoknyo langkok untuak mamanuhi kabutuhan sahari-hari sahinggo nan dibalinyo hanyo garam jo gulo. Manuruik ibuk-ibuk PKK namonyo warung iduik, apotik iduik.
Tibo di dangau Niek Reno jo cucu-cucunyo duduak di langkan malapeh an angah sambia minum kopi daun jo goreng pisang rajo angek-angek jo katan sipuluik hitam nan lah disadiokan dek oncu Nia. Anak-anak tu lahab bana manyantap goreng pisang jo katan dan minum kopi daun nan alun parnah basuo dek nyo, apolai pagi-pagi dingin.
“Kalau lah lapek panek kalian, pai lah manolong mak Udin ka kandang mangumpua an talua itiak”. Niek Reno maagiah tau cucu-cucunyo.
“Iyo-iyo asyik tu”. Mirza, Fathir jo Lingga basorak.
“Aciak-aciak jo ujang-ujang Iko tampek talua nyo“. Mak Udin maagiah an sambia manunjuak caro maambiak jo mambarasiah an talua nan banyak baserak di kandang tu.
Dari kandang itiak anak-anak tu di bao dek mak Udin taruih ka balakang dangau maambiak rambutan jo jambu bol nan sadang babuah.
“Ujang-ujang buliah mamanjek batang jambu ko, tapi hati-hati jan tajatuah”. Mak Udin maajak anak-anak nan laki-laki.
“Hore, ayo Lingga, Mirza”. Fathir maajak adiak-adiaknyo mamanjek batang jambo bol tu. Sanang bana hati cucu-cucu Niek Reno mamatiak jambu bol merah nan gadang-gadang sagadang buah apel lansuang dari batangnyo. Rasonyo manih pulo.
“Kini awak lah tau kan tanyato buah-buahan nan ado di kabun ko indak kurang rasonyo dari buah-buahan nan diimpor. Buah ko awak ambiak lansuang dari batangnyo segar, dapek langsuang di makan indak pakai pengawet bagai do aratinyo aman kan. Kini banyak bana buah-buahan nan datang dari lua nagari bahkan ado nan mambao panyakik”. Aisyah mangecek ka adiak-adiaknyo.
Anak-anak tu asyik di kabun. Puti jo Raisya maambiak sayur bayam di laman dangau dan mambao ka dapua untuak dimasak dek oncu Nia. Puti jo Raisya sangaik suko jo sayua bayam ko. Di dapua Oncu Nia sadang mambuek goreng taruang, goreng dadar talua itiak jo gulai kuniang ikan kalui nan dipanciang mak Udin subuah tadi.
Niek Reno duduak bajuntai di langkan dangau sambia mamparatian oncu Nia mamasak. Lah salasai mamasak Oncu Nia malatak an nasi jo lauk pauk di langkan dakek Niek Reno duduak.
“Niek hari la hampia Zuhur, indak baa diimbau anak-anak untuak makan daulu sabalun sumbayang”. Oncu Nia batanyo ka Niek Reno.
“Rancak mah Nia, anak-anak tu la abih lapa nyo, tadi kan makan katan jo goreng pisang sajonyo. Apolai mareka balari ka kandang itiak, ka tabek dan mamanjek rambutan jo jambu bol”. Oncu Nia pai maimbau anak-anak ka balakang dangau sakalian manyuruah mareka mambasuah tangan.
“Baa rasonyo di dangau ko, lai sanang hati kalian, banyak nan bisa di caliak jo diraso an dapek pangalaman baru kan. Ko Mirza nan baru sakali ko pulang kampuang dek karano nyo tingga di jauh Bahrain jo urang tuonyo”. Niek Reno batanyo ka cucunyo.
“Asyik Niek. Awak musti acok pulang kampuang, karano di kampuang banyak nan bisa awak caliak dan palajari”. Mirza manjawek Niek Reno.
“Lah baco bismillah, buliah makan awak lai, oncu Nia mambuek samba nan lamak-lamak”. Niek Reno maajak cucu-cucunyo. (*)
min_Latn eng_Latn sun_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn